PATVIRTINTA
Priėmimo ir integracijos agentūros direktoriaus
2026 m. rugsėjo   d. įsakymu Nr. VK-


[bookmark: _Hlk212108898]2021–2027 METŲ PRIEGLOBSČIO, MIGRACIJOS IR INTEGRACIJOS FONDO LĖŠŲ, ĮGYVENDINANT 2 KONKRETŲ TIKSLĄ „TEISĖTA MIGRACIJA IR INTEGRACIJA“ IR 2021–2030 METŲ PLĖTROS PROGRAMOS VALDYTOJOS LIETUVOS RESPUBLIKOS SOCIALINĖS APSAUGOS IR DARBO MINISTERIJOS SOCIALINĖS SUTELKTIES PLĖTROS PROGRAMOS PAŽANGOS PRIEMONĖS NR. 09-003-02-02-07 „PLĖTOTI UŽSIENIEČIŲ INTEGRACIJOS SISTEMĄ“ APRAŠO 22 VEIKLOS „ANKSTYVOSIOS INTEGRACIJOS PRIEMONĖS“ 
PROJEKTO PARTNERIŲ ATRANKOS TVARKOS APRAŠAS

I SKYRIUS
BENDROSIOS NUOSTATOS

1. 2021–2027 metų Prieglobsčio, migracijos ir integracijos fondo lėšų, įgyvendinant 2 konkretų tikslą „Teisėta migracija ir integracija“ ir 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-07 „Plėtoti užsieniečių integracijos sistemą“ 22 veiklą „Ankstyvosios integracijos priemonės“ (valstybės projektų planavimo būdu)“, projekto partnerių tvarkos aprašas (toliau – Atrankos aprašas) nustato Priėmimo ir integracijos agentūros (toliau – Agentūra) įgyvendinamo projekto (toliau – Projektas) partneriams keliamus reikalavimus, partnerių atrankos konkurso organizavimo tvarką, partnerių atrankos komisijos (toliau – Komisija) sudarymą ir darbo organizavimą, partnerių pasirinkimo tvarką ir kitus klausimus, susijusius su partnerių atranka. 
2. Atrankos aprašas parengtas vadovaujantis Kvietimu Nr. PMIF-2.08-V-01 teikti paraiškas finansuoti projektą iš 2021–2027 metų Prieglobsčio, migracijos ir integracijos fondo lėšų, įgyvendinant 2 konkretų tikslą „Teisėta migracija ir integracija“ ir 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-07 „Plėtoti užsieniečių integracijos sistemą“ 2 veikla „Ankstyvosios integracijos priemonės“ (toliau – Kvietimas Nr. PMIF-2.08-V-01). Kvietimas patvirtintas Lietuvos Respublikos socialinės apsaugos ir darbo ministro 2026 m. rugsėjo 3 d. įsakymu Nr. A1-525.
3. Atrankos tikslas – atrinkti vieną partnerį, kuris turėtų pakankamus administracinius, organizacinius, profesinius ir finansinius gebėjimus ir kartu su Priėmimo ir integracijos Agentūra (toliau – Agentūra) užtikrintų Projekto veiklos 1.13.1.6 „Tikslinės grupės asmenų, nurodytų Kvietimo 1.14.5 papunktyje, šeimos susijungimo organizavimas“ įgyvendinimą.
4. Atrankos apraše vartojamos sąvokos:
4.1. Kvietimas – siūlymas teikti paraiškas pagal atrankos konkurso skelbime nurodytas veiklas;
4.2. [bookmark: _Hlk40422967]Paraiška – Atrankos aprašo priede nustatytos formos dokumentas, kurį  atrankos konkursui teikia juridiniai asmenys, siekiantys būti partneriais ir vykdyti Projekto veiklas.
4.3. Paraiškos teikėjas – juridinis asmuo, teisėtai veikiantis Lietuvos Respublikoje ir teikiantis paraišką partnerio atrankos konkursui.
4.4. Partneris –  atrinktas paraiškos teikėjas, kuris kartu su Agentūra vykdys Projektą ir įgyvendins projekto veiklą 1.13.1.6 ir prisiims šiame Atrankos apraše bei jungtinės veiklos sutartyje nustatytus įsipareigojimus.
4.5. Projekto veikla, kurios vykdymui atrenkamas partneris –  Šeimos susijungimo organizavimas – informacijos ir konsultacijų teikimas, pagalba rengiant ir teikiant su šeimos susijungimu susijusius dokumentus bei procedūrų organizavimas, taip pat tikslinės grupės asmenų išlaidų, susijusių su šeimos susijungimo organizavimu, kompensavimo administravimas pagal iš anksto su Agentūra suderintą tvarką.
5. Atrankos konkurso tikslas – atrinkti  partnerį, vykdysiantį Projekto veiklą.
6. Atrankos konkursą organizuoja Agentūra. Informacija apie atrankos konkursą skelbiama  viešai Agentūros interneto svetainėje www.piia.lt .

II SKYRIUS
REIKALAVIMAI PARAIŠKŲ TEIKĖJAMS

7. Atrankos konkursui paraiškas gali teikti paraiškos teikėjai, atitinkantys visas šias sąlygas:
7.1. juridinis asmuo, teisėtai veikiantis Lietuvos Respublikoje.
7.2. atitinka Kvietimo 2.3.2 papunktyje nustatytą galimo partnerio statusą;
7.3. neturi įsiskolinimų Valstybinei mokesčių inspekcijai ar „Sodrai“;
7.4. nėra bankrutuojantis ar likviduojamas;
7.5. nėra pripažintas kaltu dėl sukčiavimo ar finansinių pažeidimų ES lėšų administravimo srityje;
7.6. yra pajėgus laiku ir tinkamai įgyvendinti numatytas veiklas.
	
	

III SKYRIUS
PARTNERIO FUNKCIJOS IR ATSAKOMYBĖ
8. Partneris privalo konsultuoti tikslinės grupės asmenis šeimos susijungimo klausimais ir organizuoti pagalbą, reikalingą šeimos susijungimo procesui.
9. Partnerio funkcijos apima:
9.1. individualių konsultacijų ir informacijos teikimą dėl šeimos susijungimo galimybių, procedūrų, dokumentų ir veiksmų sekos;
9.2. pagalbą identifikuojant konkrečiam atvejui reikalingus veiksmus ir dokumentus bei, kai reikia, nukreipimą į kompetentingas institucijas ar kitus paslaugų teikėjus;
9.3. pagalbą organizuojant dokumentų gavimą, vertimą, tvirtinimą, DNR tyrimus, keliones į diplomatines atstovybes ar kitas institucijas ir kitus su šeimos susijungimu susijusius veiksmus, kai tokios išlaidos pagal Kvietimą yra tinkamos finansuoti;
9.4. tikslinės grupės asmenų išlaidų, susijusių su šeimos susijungimo organizavimu, kompensavimo administravimą pagal iš anksto su Agentūra suderintą tvarką, užtikrinant išlaidų pagrįstumą, tinkamumą ir atsekamumą;
9.5. informacijos apie suteiktą informaciją ir (arba) pagalbą bei pasiektus rezultatus rinkimą ir teikimą Agentūrai;
9.6. bendradarbiavimą su Agentūra sprendžiant individualius atvejus ir užtikrinant veiklos kokybę, prieinamumą ir nediskriminavimą.
10. Partneris privalo užtikrinti, kad vykdant veiklą būtų laikomasi asmens duomenų apsaugos, konfidencialumo, lygių galimybių ir nediskriminavimo principų bei kitų Kvietime ir teisės aktuose nustatytų reikalavimų.
11. Partneris turi užtikrinti, kad tos pačios išlaidos nebūtų finansuojamos daugiau nei vieną kartą iš skirtingų finansavimo šaltinių.
12. Partneris privalo saugoti su Projekto įgyvendinimu susijusius dokumentus ir juos pateikti Agentūrai, tarpinei institucijai ar auditą ir (ar) kontrolę vykdančioms institucijoms teisės aktų nustatyta tvarka.
13. Partneris privalo laiku teikti Agentūrai informaciją apie veiklos eigą, suteiktą pagalbą, patirtas ir kompensuotas išlaidas, kylančias rizikas ir kitą Agentūros nustatytą informaciją.






IV SKYRIUS
REIKALAVIMAI PARAIŠKŲ TURINIUI

14. Atrankos konkursui teikiamą paraišką paraiškos teikėjas užpildo pagal Atrankos aprašo 1 priede nustatytą formą.
15. Paraiškoje turi būti pateikta: 
15.1.  informacija apie paraiškos teikėją;
15.2.  informacija apie organizacijos patirtį teikiant paslaugas tikslinei grupei. 
15.3.  informaciją apie numatomą veiklą įgyvendinsiančią komandą.
15.4.  informaciją apie paraiškos teikėjo konkrečią patirtį šeimos susijungimo srityje.Infomacija apie siūlomą konsultavimo ir individualių šeimos susijungimo atvejų organizavimo modelį.
15.5.  informacija apie gebėjimus administruoti su šeimos susijungimo organizavimu susijusių išlaidų kompensavimą. 
15.6.  informaciją apie Kvietime Nr. PMIF-2.08-V-01 numatytą rodiklį  O.2.5 Dalyvių, gavusių informaciją ir (arba) pagalbą teikiant paraišką dėl šeimos susijungimo rodiklio pasiekimo ir rezultatų dokumentavimo planą.
15.7.  preliminarus veiklos biudžetas ir jo pagrindimas.
15.8.  kartu su paraiška pateikiami pagrindinių darbuotojų ar ekspertų CV, kuriuose nurodoma kvalifikacija ir patirtis, tiesiogiai susijusi su atrenkama veikla. 
15.9.  paraiškos teikėjas gali pateikti ir kitus dokumentus ir (ar) informaciją, galinčius padėti vertinti paraišką.
16. Už paraiškoje pateiktų duomenų teisingumą atsako paraiškos teikėjas.

V SKYRIUS
KVIETIMO SKELBIMAS IR PARAIŠKŲ TEIKIMO TVARKA

17. Informacija apie atrankos konkursą ir kvietimas skelbiami Agentūros interneto svetainėje www.piia.lt. 
18. Kvietimo duomenys:
19. paraiškų priėmimo terminas – iki 2026 m. rugsėjo 28 d. 17 val. 00 min.; 
20. paraiškų teikimo adresas ir būdai – el. paštu info@piia.lt ;
21. atsakingų už kvietimą ir konsultuojančių Agentūros darbuotojų vardai, pavardės, telefonų numeriai, elektroninių paštų adresai – Projektų koordinavimo skyriaus vadovė Ugnė Kumparskaitė – ugne.kumparskaite@piia.lt, tel. nr. +370 672 14026.
22. Paraiška turi būti pateikta elektroniniu paštu iki kvietime dalyvauti atrankos konkurse nurodyto termino.
23. Vienas paraiškos teikėjas atrankos konkursui gali pateikti tik vieną paraišką. 
24. Paraiškos teikėjas atrankos konkursui privalo pateikti šiuos dokumentus:
24.1. kompiuteriu lietuvių kalba užpildytą ir asmens, turinčio teisę veikti paraiškos teikėjo vardu, pasirašytą paraišką (Atrankos aprašo 1 priedas). Ne lietuvių kalba, ne kompiuteriu užpildyta paraiška nėra vertinama;
24.2. papildomus dokumentus pagrindžiandžius 7 punkte nurodytus reikalavimus paraiškos teikėjui.
25. [bookmark: _Hlk40427175]Paraiškos, gautos po kvietime nustatyto paraiškų teikimo termino, nevertinamos. Agentūra apie tai paraiškos teikėjui praneša el. paštu per 3 darbo dienas nuo paraiškos gavimo.
26. Paraiškos teikėjas, rengdamas paraišką, turi teisę gauti informaciją ir konsultacijas paraiškos rengimo klausimais, kurias teikia Agentūros darbuotojai telefonu ir elektroniniu paštu. 
27. Siekiant užtikrinti paraiškų vertinimo skaidrumą ir paraiškos teikėjų lygiateisiškumą, esminių paraiškos dalių turinio (veiklų, biudžeto logikos) tikslinimas po paraiškų pateikimo termino netaikomas. Techninių ar faktinių duomenų (pvz., kontaktų, datų, nuorodų, skaičių, priedų žymų) patikslinimai gali būti paprašyti Agentūros ir turi būti pateikti per 2 darbo dienas nuo Agentūros užklausos gavimo.

VI SKYRIUS
PARAIŠKŲ VERTINIMAS IR ATRANKA

28. Paraiškas vertina Agentūros direktoriaus įsakymu sudaryta komisija.
29. Komisija sudaroma iš ne mažiau kaip 3 narių. 
30. Komisijos darbą organizuoja ir jai vadovauja komisijos pirmininkas, jo nesant − kitas komisijos narys. 
31. Komisija savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, Kvietimu Nr. PMIF-2.08-V-01, Atrankos aprašu, kitais teisės aktais. 
32. Komisijos darbo forma yra posėdžiai. Komisijos posėdžius šaukia komisijos pirmininkas. Posėdžiai yra teisėti, kai juose dalyvauja ne mažiau kaip du trečdaliai komisijos narių.
33. Pradėdami darbą, Komisijos nariai (taip pat ir stebėtojų teisėmis posėdyje dalyvaujantys asmenys) privalo pasirašyti konfidencialumo pasižadėjimą dėl atrankos konkurso informacijos konfidencialumo užtikrinimo, šios informacijos viešo neskelbimo ir neplatinimo ir  nešališkumo deklaraciją dėl objektyvių sprendimų priėmimo bei viešųjų ir privačių interesų konflikto vengimo (Atrankos aprašo 2 priedas).
34. Komisijos nariai už konfidencialumo pasižadėjime ir nešališkumo deklaracijoje nustatytų elgesio normų pažeidimus  atsako teisės aktų nustatyta tvarka.
35. Komisijos nariai pirmojo komisijos posėdžio metu susipažįsta su paraiškas pateikusių organizacijų sąrašu, informuoja komisijos pirmininką apie sąsajas su į sąrašą įtraukta  organizacija ir, jei reikia, nusišalina nuo paraiškos vertinimo. Jeigu Komisijos narys nenusišalina, o vėliau dėl to kyla interesų konfliktas, jo vertinimo rezultatai laikomi negaliojančiais.
36. Komisijos narys negali dalyvauti svarstant ir vertinant paraišką, jeigu:
36.1. su organizacija Komisijos narį sieja ryšiai, neleidžiantys priimti objektyvių sprendimų;
36.2. Komisijos narys yra organizacijos narys, dalyvauja organizacijos valdymo struktūroje ar kitoje organizacijos tiesiogiai vykdomoje veikloje;
36.3. Komisijos narys yra kitaip susijęs su paraiškos įgyvendinimu; 
36.4. dėl jo veiklos Komisijoje gali kilti viešųjų ir privačiųjų interesų konfliktas.
36.5. Kiekvieną pateiktą paraišką vertina trys komisijos nariai, užpildydami atrankos konkurso vertinimo kriterijų anketas (Atrankos aprašo 3 priedas).
37. Paraiškos vertinamos balais. Aukščiausias galimas paraiškos įvertinimas – 35 balų. 
38. Apskaičiuojamas komisijos narių balų vidurkis, kuris įrašomas į apibendrintą įvertintų paraiškų sąrašą. 
39. Projekto partneriu atrenkama viena organizacija, surinkusi daugiausia balų.
40. Komisijos sprendimai priimami posėdyje dalyvaujančių Komisijos narių balsų dauguma.
41. Jei Komisijos narių balsai pasiskirto po lygiai, galutinį sprendimą priima Komisijos pirmininkas. 
42. Siūlyme įtraukti organizacijas į partnerių sąrašą jos reitinguojamos nuo aukščiausio iki žemiausio balo.
43. Jeigu organizacijos surenka vienodą balų skaičių, Komisija pirmenybę teikia tai organizacijai, kuri surinko daugiau balų pagal pirmąjį atrankos konkurso vertinimo kriterijų, o jei organizacijos vienodai įvertintos pagal šį kriterijų, pirmenybė suteikiama organizacijoms, surinkusioms daugiau balų pagal kitą iš eilės nurodytą atrankos konkurso vertinimo kriterijų. 
44. Atrinktas partneris tvirtinamas Agentūros direktoriaus įsakymu, atsižvelgiant į Komisijos siūlymus. Per tris darbo dienas nuo sprendimo priėmimo dienos Agentūra raštu informuoja visus paraiškos teikėjus – tiek atrinktą, tiek neatrinktus, nurodydama sprendimo pagrindus ir, jei taikoma, neatrinkimo priežastis bei apskundimo tvarką.
45. Konkrečios teikiamos projekto veiklos ir jų apimtys suderinamos su atrinktais partneriais gavus finansavimą Projektui įgyvendinti.
46. Su atrinktu partneriu Agentūra sudaro jungtinės veiklos sutartį. 

VII  SKYRIUS
 BAIGIAMOSIOS NUOSTATOS

47. Šis Atrankos aprašas, Projekto aprašymas ir informacija apie atrinktus partnerius skelbiama Agentūros interneto svetainėje  www.piia.lt . 
48. Agentūros priimti sprendimai įgyvendinant šį Atrankos aprašą gali būti skundžiami teisės aktų nustatyta tvarka.

_______________________

[bookmark: _Hlk40376641]
